പെരിയ കേസില് നാലുമാസത്തിനകം അന്വേഷണം പൂര്ത്തിയാക്കി കുറ്റപത്രം സമര്പ്പിക്കണം കൊച്ചി: പെരിയയില് യൂത്ത് കോണ്ഗ്രസ് പ്രവര്ത്തകരായിരുന്ന കൃപേഷിനെയും ശരത് ലാലിനെയും കൊലപ്പെടുത്തിയ കേസില് നാലുമാസത്തിനകം അന്വേഷണംപൂര്ത്തിയാക്കി കുറ്റപത്രം സമര്പ്പിക്കണമെന്ന് സി.ബി.ഐക്ക് ഹൈക്കോടതിയുടെ നിര്ദേശം. കേസിലെ 11ാം പ്രതി പ്രദീപിന്റെ ജാമ്യാപേക്ഷ തള്ളി പുറപ്പെടുവിച്ച ഉത്തരവിലാണ് നിര്ദേശം. കേസില് കുറ്റപത്രം സമര്പ്പിക്കാത്ത സാഹചര്യത്തില് ജാമ്യം നല്കണമെന്നാവശ്യപ്പെട്ട് പ്രദീപ് വീണ്ടും ഹൈക്കോടതിയെ സമീപിക്കുകയായിരുന്നു. കേസില് ജാമ്യമനുവദിക്കാനാവില്ലെന്ന് വ്യക്തമാക്കിയ കോടതി അന്വേഷണം പൂര്ത്തീകരിച്ച് വിചാരണയുടെ നടപടിയിലേക്ക് കടക്കണമെന്ന് വ്യക്തമാക്കുകയായിരുന്നു. രണ്ടു വര്ഷത്തിലധികമായി പ്രതികള് ജയിലില് കഴിയുകയാണെന്ന് ജസ്റ്റിസ് അശോക് മേനോന് വ്യക്തമാക്കി. പ്രതികളെ ജുഡീഷ്യല് കസ്റ്റഡിയില് പാര്പ്പിച്ച് വിചാരണ നടത്തേണ്ട സാഹചര്യമാണ് ഈ കേസിലുള്ളതെന്നും ജാമ്യമനുവദിക്കാനാവില്ലെന്നും ഉത്തരവില് പറയുന്നു. പ്രതികള്ക്കെതിരേ ശക്തമായ തെളിവുണ്ട്. ജാമ്യമനുവദിക്കുന്നത് അന്വേഷണത്തെ ബാധിക്കും. മുമ്ബ് ജാമ്യം തള്ളിയതിനുള്ള കാരണങ്ങള് ഇപ്പോഴും നിലനില്ക്കുകയാണെന്നും കോടതി വ്യക്തമാക്കി. കേസിലെ മറ്റൊരു പ്രതി സുബീഷ് സമര്പ്പിച്ച ജാമ്യാപേക്ഷയും കോടതി തള്ളിയിരുന്നു. മൂന്നാമത്തെ ജാമ്യാപേക്ഷയാണ് പ്രതികള് കോടതിയില് സമര്പ്പിച്ചത്. വിചാരണക്കോടതി ഈ കേസില് മതിയായ ജാഗ്രത പുലര്ത്തണമെന്നും വിചാരണ അനന്തമായി നീട്ടിക്കൊണ്ടുപോകാനാവില്ലെന്നും കോടതി പറഞ്ഞു.